Oficiālais Vēstnesis L 083 , 27/03/1999 Lpp. 0048 - 0049



Komisijas Direktīva 1999/19/EK (1999. gada 18. marts), ar kuru groza Padomes Direktīvu 97/70/EK, ar ko nosaka saskaņotu drošības režīmu zvejas kuģiem, kuru garums ir 24 metri vai lielāks (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1997. gada 11. decembra Direktīvu 97/70/EK, ar ko nosaka saskaņotu drošības režīmu zvejas kuģiem, kuru garums ir 24 metri vai lielāks [1], un jo īpaši tās 8. pantu, (1) tā kā Komisija ir pārbaudījusi minētās direktīvas II pielikuma IX nodaļas noteikumus attiecībā uz to piemērošanu jauniem zvejas kuģiem, kuru garums ir no 24 līdz 45 metriem, tādējādi pienācīgi ņemot vērā kuģu ierobežotos izmērus un pārvadājamo personu skaitu; (2) tā kā šī pārbaude ir pierādījusi, ka attiecībā uz radiosakariem šādiem kuģiem, ja tie darbojas tikai A1 jūras rajonā, var garantēt līdzvērtīgu drošības līmeni, pieprasot avārijas vietas norādīšanas radio bojas (EPIRB) vietā pārvadāt papildu UĪV radio, kurā izmantots selektīvais ciparu izsaukums (DSC); (3) tā kā, paturot prātā šo pārbaudi, būtu jāgroza direktīvas II pielikums; (4) tā kā grozījumi saskan ar pamatnostādnēm attiecībā uz SOLAS konvencijai nepakļautu kuģu dalību Pasaules Jūras avāriju un drošības sistēmā (GMDSS), kas ieviesta ar Starptautiskās Jūrniecības organizācijas Kuģošanas drošības komitejas 1997. gada 9. jūnija Cirkulāru Nr. 803; (5) tā kā šajā direktīvā paredzētie pasākumi saskan ar atzinumu, ko sniegusi komiteja, kura dibināta ar 12. pantu Padomes Direktīvā 93/75/EEK [2], kurā jaunākie grozījumi izdarīti ar Komisijas Direktīvu 98/74/EK [3], IR PIEŅĒMUSI ŠO DIREKTĪVU. 1. pants Direktīvas 97/70/EK II pielikumu nodaļā ar virsrakstu "IX NODAĻA: RADIOSAKARI" papildina ar turpmāko: "7. noteikums: Radioiekārtas — A1 jūras rajons Iekļauj šādu jaunu 4. punktu: "Neatkarīgi no 4. noteikuma a) apakšpunktā minētajām prasībām administrācija var atbrīvot jaunus zvejas kuģus, kuru garums ir 24 metri vai lielāks, bet mazāks nekā 45 metri, un kuri veic reisus vienīgi A1 jūras rajonā, no atbilstības 6. noteikuma 1. punkta f) apakšpunkta un 7. noteikuma 3. punkta prasībām ar noteikumu, ka tie ir aprīkoti ar UĪV radioiekārtu, kas minēta 6. noteikuma 1. punkta a) apakšpunktā, un papildus ar UĪV radioiekārtu, kas izmanto selektīvo ciparu izsaukumu (DSC), briesmu signālu noraidīšanai no kuģa uz krastu, kā paredz 7. noteikuma 1. punkta a) apakšpunkts."" 2. pants 1. Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības, vēlākais, līdz 2000. gada 31. maijam. Dalībvalstis par to tūlīt informē Komisiju. Kad dalībvalstis pieņem šos aktus, tajos ietver atsauci uz šo direktīvu, vai arī šādu atsauci pievieno to oficiālajai publikācijai. Dalībvalstis nosaka metodes, kā izdarīt šādas atsauces. 2. Dalībvalstis Komisijai dara zināmus tos savu tiesību aktu noteikumus, ko tās pieņēmušas jomā, kuru reglamentē šī direktīva. 3. pants Šī direktīva stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī. 4. pants Šī direktīva ir adresēta dalībvalstīm. Briselē, 1999. gada 18. martā Komisijas vārdā — Komisijas loceklis Neil Kinnock [1] OV L 34, 9.2.1998., 1. lpp. [2] OV L 247, 5.10.1993., 19. lpp. [3] OV L 276, 13.10.1998., 7. lpp. --------------------------------------------------